उत्तर प्रदेश के मुख्यमंत्री योगी आदित्यनाथ ने जनपद गोरखपुर के सर्किट हाउस सभागार में नगर निगम, नगर पंचायतों, जी0डी0ए0 एवं जल निगम आदि विभागों के अधिकारियों के साथ विकास कार्यों एवं उनके द्वारा कराए जा रहे विभिन्न निर्माण कार्यों की समीक्षा बैठक के दौरान निर्देश दिए कि उनवल (संग्रामपुर कस्बा) नगर पंचायत के कार्यालय भवन के निर्माण के लिए प्रस्ताव नगर विकास विभाग को तत्काल भेजा जाए। उन्होंने नगर आयुक्त को निर्देश दिए कि वाॅर्डवार डोर-टू-डोर कूड़ा कलेक्शन के लिए गाड़ियों की खरीद हेतु भी प्रस्ताव बनाकर उपलब्ध कराएं। मुख्यमंत्री ने कहा कि नगर में सिटी बस चलाने के लिए भी कार्ययोजना बनायी जाए तथा फेरी नीति लागू कर पटरी व्यवसाइयों का पुनर्वास कराकर सड़कों को अतिक्रमण से मुक्त कराया जाए। उन्होंने कहा कि गोरखपुर शहर को बदलने के लिए सभी लोग मेहनत से कार्य करें तथा सभी का सहयोग लेकर शहर को जाम, अतिक्रमण से मुक्त कराएं एवं नगर में सफाई, स्वच्छता का भी विशेष ध्यान रखा जाये। जलापूर्ति की समीक्षा करते हुए उन्होंने मण्डलायुक्त को निर्देश दिए कि जिन ओवरहेड टैंकों से जलापूर्ति नहीं हो रही, उनकी जांच करायी जाए। मुख्यमंत्री ने कहा कि ऐसी व्यवस्था बनायी जाए, जिससे हर परिवार में अपना एक शौचालय हो तथा गांव के आसपास सामुदायिक शौचालय के लिए भी व्यवस्था की जाए। उन्होंने कहा कि स्वच्छ भारत मिशन के तहत पूरे प्रदेश को 02 अक्टूबर, 2018 तक ओ0डी0एफ0 कराना है। इसके लिए सभी अधिकारी पूरी मेहनत के साथ कार्य करें। मुख्यमंत्री ने प्रधानमंत्री आवास योजना, एल0ई0डी0 लाइट, कूड़ा निस्तारण आदि की निकायवार समीक्षा करते हुए निर्देश दिए कि अधिकारी प्रतिदिन प्रातःकाल भ्रमण कर सफाई की निगरानी करें तथा इसके लिए नोडल अधिकारी भी तैनात किया जायें।